**Gerli Parmas** (sünninimi **Gerli Padar**; sündinud 6. novembril 1979 Uhtnas) on eesti laulja ja näitleja, kes esindas 2007. aastal Eestit Eurovisiooni lauluvõistlusel.

Haridus
-------

Gerli Padar on lõpetanud 1997. aastal Haljala Keskkooli ning 2015. aastal Tartu Ülikooli ajakirjanduse ja kommunikatsiooni erialal bakalaureuseõppes (bakalaureusetöö: "Taavi Rõivase kui poliitiku representatsioon Postimees online'is veebr. 2014 – apr. 2015", juhendaja Ragne Kõuts).

Ta on lõpetanud 1994. aastal Rakvere Lastemuusikakooli klaveri erialal ja mänginud iseõppijana saksofoni.

Tegevus lauljana
----------------

Juba lapsena ilmutas ta elavat huvi nii näitlemise kui ka laulmise vastu. Gerli Padari esimene kaalukam saavutus oli 1994. aasta võit Eesti Televisiooni laste laulusaates "Laulukarussell". Järgmisel aastal osales Padar ETV laulusaates "Kaks takti ette". 1995. aastal võitu ei tulnud, kuid 1997. aastal osales Padar uuesti ning võitis, kui oli saanud kõigilt žürii liikmetelt peale Koit Toome maksimumpunktid.

Laulusolistina esines ta juba 15-aastaselt Haljala varietees. Pärast keskkooli õppis Rootsis Gävle muusikakooli džässiosakonnas ja töötas kooli kõrvalt lapsehoidjana, seejärel laulis kolm aastat Soome-Rootsi laevaliini meelelahutusprogrammis ning sai Soome ansambli Rock Elements solistiks.

2005. aastal asutati Gerli Padari eestvedamisel ansambel Glive, mille solist oli ta ise.

2011.–2012. aastal oli ta Õllesummeriks loodud ansambli Gerli Padar & The Moon solist, 2012. aastal ilmus ansambli album "Disco kuul" – Eesti 1990. aastate hitid elurõõmsas, akustilises ja tantsulises võtmes.

2011. aastal osales ta Vanemuise ABBA-teemalisel austuskontserdil "Thank You For The Music", 2013. aastal Michael Jacksoni austuskontserdil "Thriller". Ta on olnud püsisolist Vanemuise muusikalikontserdisarjas "Memory". Varem on ta muusikalihittidega esinenud ka Vanemuise suvisel "Broadway galal" 2007. aastal ja Andrew Lloyd Webberi juubeligalal Saku Suurhallis 2008. aastal.

2011. aastal pälvis eripreemia Jaltas Alla Pugatšova korraldatud muusikafestivalil Crimea Music Fest.

### Eurovisioon

Gerli Padar, 2007
Gerli Padar on osalenud "Eurolaulu" võistlusel neli korda:

1. 1999. aastal lauluga "Aeg kord täidab soovid". Laul sai 34 punkti ja jäi viimaseks.
2. 2002. aastal lauluga "Need A Little Nothing". Laul saavutas kolmanda koha.
3. 2007. aastal esitas ta Hendrik Sal-Salleri viisi ja Berit Veiberi sõnadele kirjutatud loo "Partners In Crime" ja tantsis laval koos Martin Parmasega. Laul võitis võistluse telefonihääletusel saadud 72 175 häälega ning pääses Eestit esindama 2007. aasta Eurovisiooni lauluvõistlusele. Seal laul aga poolfinaalist edasi ei pääsenud, sest sai 33 punktiga 22. koha.
4. Võistlusel "Eesti laul 2018" osales ta koos Eliis Pärnaga, lauldes laulu "Sky". Laul pääses finaali, kuid jäi seal viimaseks.

Tegevus näitlejana
------------------

Kutseliste teatrite lavadel on Gerly Padar teinud näitlejarolle alates 1998. aastast, kui ta kehastas Rakvere teatri lavastuses "Vankumatu tinasõdur" Jonnipunni. 2001. aastal mängis ta Gerdat sama teatri lastelavastuses "Lumekuninganna".

Sellele on järgnenud töörohke karjäär muusikalinäitlejana. Ta on mänginud peaosa muusikalides "Chess" (Florence, Vanemuine, 2006), "Cabaret" (Sally Bowles, Vanalinnastuudio 2003; Vanemuine 2012), "Sugar ehk Džässis ainult tüdrukud" (Sugar, Vanemuine, 2008) ning peaaegu kõikides Vanemuise teatri Lotte-teemalistes lastemuusikalilavastustes.

Gerli Padar 2014. aastal Tapa sõjaväelinnakus
### Nimiosa "Lotte" lavastustes

Alates 2008. aastast on ta mänginud peaosa ehk koeratüdruk Lottet järgmistes Vanemuise teatris lavastatud "Lotte" muusikalides (lavastaja Ain Mäeots):

* "Detektiiv Lotte" (2008–2015 ja 2019–2021, kokku 155 etendust)
* "Kosmonaut Lotte" (alates 2012)
* "Lotte jõulupidu" (alates 2012)

"Lotte" lavastustega on ta etendusi andnud mujalgi maailmas: Iirimaal, Norras, Hollandis, Belgias, Kanadas ja mitmel pool Ameerika Ühendriikides. Esinemiste jaoks USA-s kirjutas ta ise Janno Põldma ja Heiki Ernitsa Lotte lugude põhjal ingliskeelse monolavastuse, mida saatsid Ernitsa pildid.

Lisaks esietendus 2022. aasta mais Tallinnas Saku Suurhallis Delfi Meedia AS-i korraldatud eriti suurejooneline lavastus "Lotte ja vana õunapuu saladus", mis tavalisele teatrilavale ei mahukski. Lavateoses, kus oli üle saja tegelase, mängis peaosa taas Gerli Padar. Anti kolm etendust.

2023. aastal antakse Saku Suurhallis lavastusega "Lotte ja kadunud jõuluvana" viis etendust. Tegemist on taas suurejoonelise koguperesõuga, mille on lavastanud Ain Mäeots.

"Lotte" viimastes lavastustes lööb alates 2021. aastast laulva näitlejana kaasa ka Gerli ja Martin Parmase tütar Camilla Miranda, kes mängib Lotte väikest õde Roosit ning laulab ja tantsib laval juba paljudes stseenides.

Neist lavastustest on välja kasvanud ka paljud muud Gerli Parmase ülesastumised: Lottena on ta olnud mitmesuguste ürituste õhtujuht, üllatanud lapsi sünnipäevadel, esinenud koolides ja lasteaedades; ta tantsib, laulab, meisterdab ja arutleb koos lastega tähtsate ilmaasjade üle. Näiteks Eesti Kontserdi kooliprogrammi kavas "Lotte ja Klausi muusikatund" tutvustab Lotte koos rännukoer Klausiga lastele pille ning esitab tuntud laule Lotte muusikalidest. Kontsert on inspireeritud Janno Põldma ja Heiki Ernitsa loodud Lotte-lugudest ning esitatavad laulud on Priit Pajusaare ja Leelo Tungla sulest, Klausi mängib Toomas Laur. Alates 2009. aastast on tema repertuaari kuulunud sama põhimõttega kava "Lotte ja Bruno muusikatund". Jõulude eel on ta Lottet mänginud lastekavas "Lotte jõuluseiklus", kus Lotte läheb oma põnevate leiutistega päkapikkudele appi jõuluvana kingikotti täitma.

Tegevus telesaadete juhi ja osalisena
-------------------------------------

2006. aastal juhtis Padar koos Marko Reikopiga saadet "Eurolaul 2006". Samal aastal juhtis ta koos Mikk Sarvega õuesõppimise saadet "Õpiõu" ja osales tantsusaates "Tantsud tähtedega", kus Gerli Padari partner oli võistlustantsija Martin Parmas. Paar jõudis finaali ja saavutas saatesarja kokkuvõttes teise koha.

Paralleelselt tantsusaatega valmistus Gerli Padar osalema lauluvõistlusel "Eurolaul 2007".

2008. aastal juhtis ta koos Mart Sanderiga telesaadet "Tantsud tähtedega".

Alates 2010. aastast juhtis ta kaheksal telehooajal koos Jüri Aarmaga Eesti Televisiooni laulusaadet "Lauluga maale".

2013. aastal osales Gerli Padar TV3 saatesarjas "Su nägu kõlab tuttavalt", kus tema parodeeritavad olid Bläck Rokit, Anastacia, Bonnie Tyler, Jennifer Lopez, Tom Jones, Filipp Kirkorov ja Gunnar Graps.

Ta on dubleerinud animafilme (nt "Trollid", 2020; "Laula", 2021).

Salvestisi
----------

* 2008 – "Missioon OC15. Taevas pole piiriks" – DVD. Royal Service : Marketing Communication Alliance, 2008 (seikluslik rokkooper ühes vaatuses, helilooja Elmar Liitmaa, laulutekstide autor Leelo Tungal, stsenarist Agu Uudelepp, lavastaja Mart Mikk)
* 2012 – "Lauluga maale" 2012. aasta valitud laulud – DVD. Tallinn, Maaleht, 2012 (saatejuhid Gerli Padar ja Jüri Aarma, režissöörid Jaanus Nõgisto ja Sten Lukas, produtsent Valdur Sepp)

Isiklikku
---------

Gerli Padar on sündinud muusikute peres. Ta abiellus 2001. aastal soomlase Aki Harjannega. Nende tütar on 2004. aastal sündinud Amanda Rebeca, kes tegeleb võistlustantsuga. Paar lahutas abielu 2006. aasta suvel.

2006. aastast on Gerli elukaaslane olnud toonane võistlustantsija ja praegune tantsutreener Martin Parmas, kellega ta tutvus Kanal 2 tantsusaates "Tantsud tähtedega". Neil on 2014. aastal sündinud tütar Camilla Miranda. Gerli Padar ja Martin Parmas abiellusid 4. novembril 2022.

Terve pere on olnud tegev nii Tartu Prestige'i tantsukoolis kui ka Viimsi Golden Dance Clubis: Martin juhi ja treenerina, Gerli kleididisainerina ning tütred tantsijaina. Kui 2008. aastal kolis Gerli Padar koos tütrega Tartusse Martin Parmase juurde, siis 2018. aasta sügisel kolis terve pere Harjumaale Viimsisse.

Gerli Padar-Parmase vend on rokklaulja, koos Dave Bentoniga 2001. aastal Eurovisiooni lauluvõistluselt Eestile võidu toonud Tanel Padar.

Viited
------

1. ↑  Gerli Padar, Allstarz.ee, vaadatud 31.08.2014.
2. ↑  Eesti kooli ja pedagoogika kronoloogia Koostanud Heino Rannap. Vaadatud 13.11.2023.
3. ↑  Gerli Padari bakalaureusetöö ESTER-is. Vaadatud 06.11.2023.
4. ↑  Aigi Viira. Gerli Padar: "Pigem tuleks asjad otse välja öelda, kui et seljataga rääkida. Mulle meeldib, kui kõik on selge ja läbinähtav." Õhtuleht, 11.02.2012.
5. ↑  Rinnad kui relvad Anne & Stiil / Delfi Lood, 14.01.2002.
6. ↑  Jüri Aarma. Gerli Padar: Aeg kord täidab soovid ... Maaleht nr 41, 13.10.2011.
7. ↑  Helena-Reet Ennet. Gerli Padar astub lavale bändiga "Gerli Padar & The Moon" Gossip.ee, 14.06.2011.
8. ↑  Elulugu Gerli Padar-Parmase kodulehel. Vaadatud 06.11.2023.
9. ↑  Aigi Viira. Gerli Padar: "Pigem tuleks asjad otse välja öelda, kui et seljataga rääkida. Mulle meeldib, kui kõik on selge ja läbinähtav." Õhtuleht, 11.02.2012.
10. ↑  Aigi Viira. Maarja-Liis ja Gerli pelgavad Webberi lugude kõrgeid noote Õhtuleht, 17.10.2008.
11. ↑  Jüri Aarma. Gerli Padar: Aeg kord täidab soovid ... Maaleht nr 41, 13.10.2011.
12. ↑  Elulugu Gerli Padar-Parmase kodulehel. Vaadatud 06.11.2023.
13. ↑  Ain Mäeotsa lavastused Vanemuise teatri kodulehel. Vaadatud 06.11.2022.
14. ↑  Täna toimus lastemuusikali „Detektiiv Lotte" 150. etendus Vanemuise teatri kodulehel. Vaadatud 06.11.2023.
15. ↑  Lotte rollid Gerli Padar-Parmase kodulehel. Vaadatud 06.11.2023.
16. ↑  Gerli Padar: Lottena muutun natuke süüdimatuks ERR Menu, 10.05.2022.
17. ↑  "Lotte ja kadunud jõuluvana" Piletitasku.ee. Vaadatud 13.11.2023.
18. ↑  Britt Ernewein. Tänane sünnipäevalaps Gerli Padar-Parmas: marru ajab, kuidas teistel kõik kohe meelde jääb, aga mina pean pusima, et saada aru, kumb jalg on vasak, kumb parem 06.11.2023.
19. ↑  Lotte rollid Gerli Padar-Parmase kodulehel. Vaadatud 06.11.2023.
20. ↑  Fotod: Piilu, kuidas näeb Gerli Padar välja šokolaadikarva jume ja afrosoenguga! Kroonika/Delfi, 01.11.2013.
21. ↑  Jõgi, Aime (24.04.2019). "Võistlustantsijad Veide ja Padar pakuvad konkurentsi juba noorte vanuseklassis". *Tartu Postimees*.
22. ↑  Gerli Padar õnneharjal Kroonika/Delfi, 02.10.2007.
23. ↑  Klõpsud ⟩ 17 aastat! Gerli ja Martin Parmas tähistasid aastapäeva Postimees/Elu24, 25.08.2023.
24. ↑  Aigi Viira. Gerli Padar: „Esimestel eluaastatel mu tütar siiralt arvas, et ta ema ongi Lotte." Õhtuleht, 06.12.2019.
25. ↑  Gerli kolis Tartusse Martini juurde Kroonika/Delfi, 06.06.2008.
26. ↑  Jaanus Hämarsoo. Uhked fotod | Esimest korda avalikkusele uue kodu ukse avanud Gerli Padar: ma pidin terve elamise Tartus kahe päevaga kokku panema! Kroonika/Delfi, 30.12.2020.

Välislingid
-----------

|  |  |
| --- | --- |
|  | Pildid, videod ja helifailid Commonsis: **Gerli Parmas** |

* Gerli Padar andmebaasis MusicBrainz (*inglise keeles*)
* Jaanus Hämarsoo. Uhked fotod | Esimest korda avalikkusele uue kodu ukse avanud Gerli Padar: ma pidin terve elamise Tartus kahe päevaga kokku panema! Kroonika/Delfi, 30. detsember 2020
* Ingrid Veidenberg. Eksklusiivsed fotod | Gerli ja Martin Parmase mõisapulm: me ei jõudnud oodata, millal võib juba oma värsket abikaasat musitada Kroonika/Delfi, 18. november 2022

|  |  |  |
| --- | --- | --- |
| Eelnev**Sandra Oxenryd** | **Eesti Eurovisiooni lauluvõistlusel**2007 | Järgnev**Kreisiraadio** |

| * v
* r
Eesti esindajad Eurovisiooni lauluvõistlusel |
| --- |
| 1990. aastad | 

* 1994: Silvi Vrait
* 1996: Maarja-Liis Ilus & Ivo Linna
* 1997: Maarja-Liis Ilus
* 1998: Koit Toome
* 1999: Evelin Samuel & Camille Camille

 |  |
| 2000. aastad | 

* 2000: Eda-Ines Etti
* 2001: Tanel Padar & Dave Benton & 2XL
* 2002: Sahlene
* 2003: Ruffus
* 2004: Neiokõsõ
* 2005: Suntribe
* 2006: Sandra Oxenryd
* 2007: Gerli Padar
* 2008: Kreisiraadio
* 2009: Urban Symphony

 |
| 2010. aastad | 

* 2010: Malcolm Lincoln & Manpower 4
* 2011: Getter Jaani
* 2012: Ott Lepland
* 2013: Birgit
* 2014: Tanja
* 2015: Elina Born & Stig Rästa
* 2016: Jüri Pootsmann
* 2017: Koit Toome & Laura
* 2018: Elina Nechayeva
* 2019: Victor Crone

 |
| 2020. aastad | 

* ~~2020: Uku Suviste~~
* 2021: Uku Suviste
* 2022: Stefan Airapetjan
* 2023: Alika Milova

 |